**Signe Riisalo**

**Sotsiaalkaitseminister**

04.11.2024

**Riigikogu liikme kirjalik küsimus**

Austatud sotsiaalkaitseminister Signe Riisalo!

Riigikogu menetluses on sotsiaalministeeriumi poolt algatatud lastekaitseseaduse ja teiste seaduste muutmise seaduse eelnõu (427 SE), millega muuhulgas muudetakse karistusseadustikku ja võimaldatakse Sotsiaalkindlustusametil isiku taotlusel ümber hinnata isiku suhtes kehtiv lastega töötamise piirang ja teatud tingimustel piirang kehtetuks tunnistada.

Antud eelnõu menetlemisel on ilmnenud, et nimetatud muudatus hõlmab näiteks juhtumeid, kus isik on saanud pedofiiliasüüdistuse, on seejärel oma karistuse ära kandnud ning siis võimaldatakse Sotsiaalkindlustusametil hakata hindama isiku taotluse alusel varem karistatud pedofiili õigust ja võimalust tulevikus lasteasutuses töötada.

Antud eelnõus sisalduv karistusseadustiku muudatus seab kahtluse alla sotsiaalministeeriumi pädevuse laste heaolu tagamisel, kuna laste turvalisust sedavõrd rängalt ohustaval muudatusel on võimaldatud eelnõus kajastuda.

Ülaltoodud asjaolud on tõsiselt murettekitavad ja skandaalsed, mistõttu soovin esimesel võimalusel teilt vastuseid alljärgnevatele küsimusetele:

1. Kes kõnealuse eelnõu Sotsiaalministeeriumi poolsetest koostajatest lisas eelnõusse sätte, mis võimaldab lastega töötamise piirangu kehtetuks tunnistada?
2. Kellelt said eelnõu koostajad eelnõu ettevalmistamisele eelnenud faasis sisendi kõnealuseks muudatuseks?
3. Palume saata ministeeriumisisene eelnõu kooskõlastustabel (nimed**).**

Lugupidamisega,

/allkirjastatud digitaalselt/

Kert Kingo

Riigikogu liige